**ΕΚΚΛΗΣΙΑΣΤΙΚΑ ΜΝΗΜΕΙΑ ΤΗΣ ΚΥΠΡΟΥ**

Ευχαριστώ την κα Λουκία Χατζηγαβριήλ για τη σημερινή φιλοξενία στη Λεβέντειο Πινακοθήκη της παρουσίασης του δίτομου Καταλόγου Εκκλησιαστικών Μνημείων της Κύπρου, τα οποία επισκευάστηκαν, συντηρήθηκαν και αναστηλώθηκαν από το 1956 έως το 2018 με χορηγία του Ιδρύματος Α. Γ. Λεβέντη. Η σύνταξη του Καταλόγου και η δημοσίευσή του είναι έργο του Ιδρύματος Αναστάσιος Γ. Λεβέντης και του Τμήματος Αρχαιοτήτων, τα οποία αναγνώρισαν τη σπουδαιότητά του για τον κυπριακό λαό και την Ορθόδοξη Εκκλησία.

Η επισκευή και η αναστήλωση παλαιών εκκλησιών της Κύπρου άρχισε το 1956 και συνεχίστηκε στη δεκαετία του 1960 με δωρεές μελών της οικογένειας Λεβέντη σ’ ένα πνεύμα φιλοπατρίας: το κωδωνοστάσιo στον Άγιο Θεόδωρο Λεμύθου από τον Ευαγόρα Λεβέντη, επισκευές και συντήρηση τοιχογραφιών και εικονοστασίου στη Μονή Αγίου Ιωάννη Χρυσοστόμου στον Κουτσοβέντη από τον Αναστάσιο Γ. Λεβέντη και τον Γεώργιο Ν. Λεβέντη, και αναστήλωση της Μονής Παναγίας Αψινθιώτισσας από τον Αναστάσιο Γ. Λεβέντη.

Το 1982, το τότε νεοϊδρυθέν Ίδρυμα Α. Γ. Λεβέντη άρχισε συστηματική συνεργασία με το Τμήμα Αρχαιοτήτων για την αναστήλωση παλαιών εκκλησιών. Το πρόγραμμα εισήγαγε ο αείμνηστος Βάσος Καραγιώργης, με τη σύμφωνη γνώμη των φιλιστόρων Προέδρων του Ιδρύματος Ντίνου Λεβέντη και κ. Αναστασίου Π. Λεβέντη και των μελών του Συμβουλίου Επιτρόπων του Ιδρύματος, κυρίας Φωτεινῆς Παπαδοπούλου, κυρίου Χάρη Κ. Λεβέντη, κυρίας Λουίζας Λεβέντη, κυρίου Γιώργου Δαυίδ, Πάτροκλου Σταύρου, κυρίου Ἀνδρέα Ἰακωβίδη, κυρίου Θεόφιλου Θεοφίλου και κυρίου Μάριου Ηλιάδη. Το πρόγραμμα είχε μεγάλη ανταπόκριση, κυρίως στην κοινωνία της κυπριακής υπαίθρου, διότι οι περισσότερες εκκλησίες (αρχαία μνημεία) που επισκευάστηκαν και συντηρήθηκαν είναι ενοριακοί ναοί και παρεκκλήσια αγροτικών κοινοτήτων.

Μεταξύ των ετών 1956 – 2018 αναστηλώθηκαν και συντηρήθηκαν συνολικά 124 εκκλησίες, οι οποίες χρονολογούνται από τον 7ο αι. έως τον 19ο αι., ανήκουν σε διαφόρους αρχιτεκτονικούς τύπους και διατηρούν τοιχογραφικό διάκοσμο, όπως πολύ ωραία παρουσίασε η καθηγήτρια κυρία Μαρία Παρανή. Στις 124 εκκλησίες (Αρχαία Μνημεία) προστέθηκαν τρεις εκκλησίες που ανηγέρθησαν από την οικογένεια Λεβέντη και είναι αντίγραφα παλαιών εκκλησιών: Ο Άγιος Δημήτριος στην Κάτω Δευτερά, ο Άγιος Ιάκωβος ο Αδελφόθεος στον συνοικισμό Κόκκινες στη Λάρνακα, η εκκλησία του Αγίου Αναστασίου στη γενέτειρα του Αναστασίου Γ. Λεβέντη, κατεχόμενη σήμερα Πέτρα. Συνεπώς, το πολυετές αυτό πρόγραμμα δικαιολογημένα χαρακτηρίζεται ως μεγάλο αναστηλωτικό πρόγραμμα επισημαίνει στον Πρόλογο του Καταλόγου ο Πρόεδρος του Ιδρύματος.

Η καταγραφή των εκκλησιών που συντηρήθηκαν με σκοπό τον καταρτισμό Καταλόγου τους, άρχισε τον Μάιο 2014 με έρευνα στα αρχεία του Ιδρύματος και του Τμήματος Αρχαιοτήτων σε συσχετισμό με τις ετήσιες εκθέσεις του Διευθυντή Τμήματος Αρχαιοτήτων και αποδελτίωση της βιβλιογραφίας σε βιβλιοθήκες της Λευκωσίας. Ο Κατάλογος συμπληρώθηκε με στοιχεία από τα αρχεία των Μητροπόλεων και με συλλογή πληροφοριών από ιερείς, επιτρόπους και οιονδήποτε θα μπορούσε να δώσει σχετικές πληροφορίες. Ακολούθησαν επισκέψεις σε εκκλησίες και μοναστήρια προς περιγραφή, σχεδίαση και φωτογράφηση. Η εργασία πεδίου και σύνταξης των λημμάτων διήρκεσε έως και το 2021.

Στη σύνταξη των λημμάτων του Καταλόγου, της βιβλιογραφίας και των Ευρετηρίων εργάστηκε με επιστημονική ευσυνειδησία ο Θεοχάρης Πέτρου, υποψήφιος διδάκτωρ στο Τμήμα Ιστορίας και Αρχαιολογίας του Πανεπιστημίου Κύπρου. Τον έλεγχο των λημμάτων ανέλαβε ὁ έμπειρος διορθωτής κειμένων Γιάννης Χατζησάββας, πρ. Τεχνικός Επιθεωρητής στο Τμήμα Αρχαιοτήτων. Τα σχέδια του Καταλόγου προέρχονται από το αρχείο του Τμήματος Αρχαιοτήτων. Τα κενὰ συμπληρώθηκαν με την εκπόνηση κατόψεων εκκλησιών από τους αρχιτέκτονες Παντελή Ξύδα (50) και David Castrillo (10). Φωτογραφικό υλικό από το αρχείο του Τμήματος Αρχαιοτήτων συμπληρώθηκε με πολλές νέες λήψεις. Τα χαρακτικά που δημοσιεύονται στον Κατάλογο είναι του χαράκτη Χαμπή, ο οποίος ευγενώς τα παραχώρησε προς δημοσίευση στον Κατάλογο. Η μετάφραση των περιλήψεων στα αγγλικά είναι της δρος αρχιτέκτονος Deborah Kazazis και της Ανθής Καλδέλη, αρχαιολογικού λειτουργού στο Τμήμα Αρχαιοτήτων. Τον σχεδιασμό και την τυπογραφική επιμέλεια του Καταλόγου είχε η Βούλα Κοκκίνου/Εν Τύποις.

Ο Κατάλογος Μνημείων αποτελεί συνέχεια του τρίτομου Καταλόγου Εικόνων, ο οποίος δημοσιεύθηκε το 2019 και βραβεύτηκε από την Ακαδημία Αθηνών. Οι δύο Κατάλογοι, οι οποίοι συνδέουν πέραν πάσης αμφισβήτησης σε ένα σύνολο μνημεία και εικόνες με την Κύπρο, είναι προπομποί για τον καταρτισμό Καταλόγων όλων των παλαιών εκκλησιών και όλων των εικόνων της Κύπρου. Ο Κατάλογος των 124 εκκλησιαστικών μνημείων της Κύπρου δεν θα ήταν δυνατόν να πραγματοποιηθεί χωρίς την ευλογία και την ενθάρρυνση της Εκκλησίας της Κύπρου και δια τούτο εκφράζω ευγνωμοσύνη προς τον μακαριστό Αρχιεπίσκοπο Κύπρου κυρό Χρυσοστόμο Β΄ και απευθύνω προς τον Μακαριώτατο Αρχιεπίσκοπο Κύπρου κύριο Γεώργιο βαθύτατες ευχαριστίες.

Χαράλαμπος Μπακιρτζής